text: বসুন্ধরা কিংস চ্যাম্পিয়ন – Bangladesher Khela
  শেখ জামাল ধানমন্ডি ক্লাবকে ২-০ গোলে হারিয়ে ৪ ম্যাচ হাতে রেখেই বাংলাদেশ প্রিমিয়ার ফুটবল লিগের শিরোপা জিতলো বসুন্ধরা কিংস। বঙ্গবন্ধু জাতীয় স্টেডিয়ামে, খেলার উভয়ার্ধে একটি করে গোল করে বসুন্ধরা।
  খেলার ২১ মিনিটে ব্রাজিলিয়ান ফরোয়ার্ড রবসন রবিনহো দূরপাল্লার এক গোলে এগিয়ে দেন বসুন্ধরাকে। ১-০ তে এগিয়ে থেকে বিরতিতে যায় অস্কার ব্রুজনের দল। বিরতি থেকে ফিরো গোল সংখ্যা বাড়ানোর চেষ্টা করতে থাকে বসুন্ধরা। খেলার ৬২ মিনিটে আরেক ব্রাজিলিয়ান জোনাথন ফার্নান্ডেজ ব্যবধান দ্বিগুণ করেন। এই জয়ে ২০ ম্যাচে ৫৫ পয়েন্ট নিয়ে ৪ ম্যাচ বাকী থাকতেই টানা দ্বিতীয় লিগ শিরোপা জয়ের আনন্দে ভাসে বসুন্ধরা কিংস।
  রেফারির শেষ বাশির সঙ্গে সঙ্গেই বসুন্ধরার ডাগ আউটে উল্লাস। বাংলাদেশ প্রিমিয়ার লিগে আবার‌ও চ্যাম্পিয়ন বসুন্ধরা কিংস। শেখ জামালকে ২-০ গোলে হারিয়ে দ্বিতীয়বারের মতো লিগ শিরোপা নিজেদের করে নেয় স্প্যানিশ কোচ অস্কার ব্রুজনের শিষ্যরা। বাংলাদেশ পেশাদার লিগে তৃতীয় দল হিসেবে একের অধিক চ্যাম্পিয়ন হওয়ার কৃতিত্ব অর্জন করল বসুন্ধরা কিংস। ১৩ আসরের মধ্যে সর্বোচ্চ ছয়বারের চ্যাম্পিয়ন ঢাকা আবাহনী, শেখ জামাল তিনবার, তৃতীয় সর্বোচ্চ বসুন্ধরা কিংস দুইবার, একবার শেখ রাসেল ক্রীড়া চক্র এবং আরেকবার পরিত্যক্ত হয়েছে লিগ করোনাভাইরাস মহামারীর কারণে।
  ২০১৮-১৯ মৌসুমে ঘরোয়া ফুটবলের শীর্ষ পর্যায়ে প্রথমবার এসেই লিগ চ্যাম্পিয়ন হয়েছিল বসুন্ধরা কিংস। গত বছর করোনার জন্য লিগ পরিত্যক্ত হয়। চলতি বছর তারা লিগের শিরোপা নিজেদের কাছেই রাখল। ২০ ম্যাচে ৫৫ পয়েন্ট নিয়ে বসুন্ধরা কিংস শিরোপা নিশ্চিত করল। চার ম্যাচ আগেই বাংলাদেশ প্রিমিয়ার লিগ চলতি আসরের শিরোপা জিতলো বসুন্ধরা কিংস।